VEGA præsenterer

**Bisse får tårerne frem i VEGA**

*Den 29. december er Bisse klar til at bevæge Store VEGA med en håndfuld nye popsange sange fra det imponerende bagkatalog.*

Bisse er på samme tid helt sit eget originale jeg og en fornyer af den danske sangskrivertradition, der bl.a. tæller CV Jørgensen. Hans output er nærmest eksplosivt – og siden 2014, har Bisse udgivet et utal af album, der tilsammen har gjort ham til både kult og anmelderdarling.

I maj udgav han det forrygende og tankevækkende Corona-album, *Cobid-20*, der med lige dele humor og gribende lyrik satte pandemiens indtog under loop. Og året forinden havde han inviteret Danmark med til halbal med det svingende countryalbum, *Tanzmaus*, der var dedikeret til alle drømmerne.

Nu er den produktive sangsmed klar med sit nye album *Tårefilm*, der udkommer den 27. november. Om sangene fortæller han:

*"Det har været det tungeste album at lave for mig, men ud af det er kommet den letteste musik. Tung om hjertet, men let til fods. Som en løsrevet ballon."*

*Tårefilm* er indspillet sammen med Bisses fast orkester og en række gæstemusikere i Sauna studiet på Frederiksberg med Mads Brinch Nielsen som producer.

Sidste gang Bisse bjergtog Store VEGA var i 2018, hvor en stuvende fuld sal rejste sammen med den excentriske musiker ind i hans farverige og evigt foranderlige, musikalske univers.

**Fakta om koncerten**
Bisse (DK)
Tirsdag den 29. december, 2021 kl. 21.00
Store VEGA, Enghavevej 40, 1674 København V
Billetpris 250 kr. + gebyr
Billetsalget starter mandag den 26. oktober kl. 10.00 via vega.dk, Live Nation og Ticketmaster